เปิดลบ 100 จุด ปิดบวก 40 จุด!!แก๊งสี่โมงแห่งตลาดหุ้นแดนมังกร
เมื่อช่วงต้นเดือนที่ผ่านมา ตลาดหุ้นจีนทั้ง ดัชนีช่างไห่คอมโพสิต และ ดัชนีตลาดเซินเจิ้น ได้ปรับตัวทิ้งดิ่งลงมาอย่างหนักหน่วง ส่งผลให้หน่วยงานกำกับดูแลตลาดหุ้นของจีนนั่งกันไม่ติด ต้องออกมาช่วยกันระดมสมอง เพื่อหาเอามาตรการต่างๆ ออกมาใช้สำหรับการป้องกัน ขณะที่ผลลัพธ์ที่ได้ออกมา ก็ประกอบไปด้วย 9 มาตรการด้วยกัน และข้อที่น่าสนใจที่สุดนั้น อยู่ตรงที่ข้อสุดท้ายนั่นเอง
25 ก.ค. 2558

–ตามกระแสโลก–
 
เมื่อช่วงต้นเดือนที่ผ่านมา ตลาดหุ้นจีนทั้ง ดัชนีช่างไห่คอมโพสิต และ ดัชนีตลาดเซินเจิ้น ได้ปรับตัวทิ้งดิ่งลงมาอย่างหนักหน่วง ส่งผลให้หน่วยงานกำกับดูแลตลาดหุ้นของจีนนั่งกันไม่ติด ต้องออกมาช่วยกันระดมสมอง เพื่อหาเอามาตรการต่างๆ ออกมาใช้สำหรับการป้องกัน ขณะที่ผลลัพธ์ที่ได้ออกมา ก็ประกอบไปด้วย 9 มาตรการด้วยกัน และข้อที่น่าสนใจที่สุดนั้น อยู่ตรงที่ข้อสุดท้ายนั่นเอง
มาตรการข้อที่ว่านี้คือ ข้อที่เก้า ซึ่งอนุญาตให้กองทุนต่างๆ สามารถกู้เงินจากสถาบันการเงินที่มีชื่อเรียกว่า China Securities Finance Corporation หรือ CSF เพื่อนำไปลงทุนในตลาดหุ้นได้ โดยแหล่งของเงินกู้ที่ว่านี้ ก็ไม่ได้มาจากที่ไหนไกลเลย มาจาก ธนาคารกลางจีน ตามยุทธการอัดฉีดเม็ดเงินเข้าสู่ตลาดทุนนี่แหละ
ถามว่า เจ้ามาตรการข้อนี้มันมีความน่าสนใจอย่างไร? มันน่าสนใจตรงที่ ไอ้เม็ดเงินที่ถูกปล่อยกู้ให้กองทุนเข้าไปซื้อหุ้นเนี่ย มีบทบาทสำคัญในการผลักดันดัชนีตลาดหุ้นจีนเป็นอย่างมาก โดยผู้ชำนาญการที่คอยเฝ้าดูรูปแบบการขึ้น-ลงของดัชนีในทุกๆวัน ได้ตั้งข้อสังเกตเอาไว้ เนื่องจากตลาดหุ้นจีน ณ ปัจจุบัน ถือว่ามีลักษณะพิเศษเป็นอย่างมาก ขนาดที่เศรษฐกิจจีน ซึ่งอยู่ในช่วงของขาลงอย่างต่อเนื่อง แต่หุ้นดั๊น…ขึ้นเอาๆ ชนิดที่เรียกว่า สวนกระแส สวนภาวะแบบไม่ต้องอายใครทีเดียว
ถ้าดูตามสถิติที่ผ่านมา แพทเทอร์นของทั้ง 2 ดัชนีนี้ มักจะเคลื่อนไหวอยู่ในแดนลบ หลังจากเปิดตลาดในทุกๆเช้า และจะมีแรงขายออกมากดดันดัชนีอย่างต่อเนื่องไปตลอดจนถึงช่วงบ่าย โดยที่หลังจากนั้น ก็มักจะมีแรงซื้อปริศนาเข้ามาช่วยดันในช่วงท้ายตลาดอยู่เสมอ ซึ่งนี่ก็เลยกลายเป็นที่มาของปรากฏการณ์ “เปิดลบ 100 จุด ปิดบวก 40 จุด” และ การมีตัวตนของ “แก๊งสี่โมงแห่งตลาดหุ้นแดนมังกร” แต่ต้องบอกไว้ก่อนเลยว่า มันแตกต่างจากพวกแก็งสี่โมงของบ้านเรานะ
แตกต่างอย่างไร? ก็แตกต่างกันตรงที่ แก็งสี่โมงของบ้านเขา เข้ามาช่วยซื้อเพื่อดันตลาด แต่ไอ้แก็งสี่โมงบ้านเราเนี่ย มันออกมาขายเพื่อทุบตลาด
 

 
ทางผู้เชี่ยวชาญหลายท่าน ออกมาให้ความเห็นว่า กลุ่มที่มักจะเข้ามาไล่ซื้อหุ้นในช่วงท้ายตลาดนั้น คือพวกกองทุนที่ได้รับเงินกู้ของแบงก์ชาติจีนนั่นเอง ซึ่งต้องถือว่า มาตรการข้อนี้ที่ถูกงัดออกมาค้ำตลาดหุ้นจีน กำลังแสดงผลลัพธ์อย่างซื่อสัตย์ และมีประสิทธิภาพที่สุด เพราะงานนี้บอกได้คำเดียวว่า วิน-วิน กันทั้ง ขาใหญ่ และ ขาย่อย ซึ่งมีทั้งอากู๋ กิ๋ม แปะ อึ้ม เจ่ก ซิ้ม
ซึ่งหากไล่เรียงให้ออกมาเป็นเหตุการณ์ ก็จะได้ภาพประมาณว่า พวกขาใหญ่ กองทุนทั้งหลายแหล่ ก็จะเข้ามาไล่เก็บของดีราคาถูกกันช่วงท้ายตลาด โดยส่วนใหญ่ล้วนแล้วแต่เป็นหุ้นไซส์ขนาดเล็กถึงกลางที่มีพื้นฐานดีทั้งนั้น ส่วนพวกขาย่อย ขาโจ๋ ที่เน้นเล่นตามสไตล์เล็กสั้นขยันซอยทั้งหลาย ก็เข้ามารับของถูกกันตอนดัชนีลบในช่วงเช้า แล้วขายออกตอนช่วงบ่ายที่เริ่มมีแรงซื้อเข้ามาจากฟากกองทุน ดังนั้นจึงปฏิเสธไม่ได้เลยว่า นี่คืออีกหนึ่งปัจจัยที่ทำให้คนบางคนมีความรู้สึกว่า บรยากาศการลงทุนในตลาดหุ้นจีนทุกวันนี้เกือบจะเหมือนกับการนั่งอยู่รอบโต๊ะบัคคล่าตามคาสิโนต่างๆเลยทีเดียว
เห็นอย่างนี้แล้ว บางทีก็เคยมาลองคิดเล่นๆดูเหมือนกันนะว่า ถ้าตลาดบ้านเรามีเรื่องอะไรทำนองนี้บ้างก็คงจะดี เพราะมันคงทำให้หัวใจความเป็นขาลุยของหลายๆคนรู้สึกชุ่มช่ำ กระชุ่มกระชวยขึ้นมาได้บ้างเป็นครั้งครา โดยเฉพาะในปัจจุบันนี้ ที่กองทุนหลายกองนั้น เริ่มมีพฤติกรรมที่เบี่ยงเบนจากการลงทุนแบบ “วีไอ” หันเหไปเล่นหุ้นสไตล์ซาดิสม์ (เกือบวิตถาร) ซึ่งมีทั้งการประกาศข่าวร้ายให้ย่อยปล่อยของออกมา และปล่อยข่าวดีเพื่อให้เม่ามารับของตัวเอง กองทุนหลายกองทุกวันนี้กลายเป็นพวกซื้อเร็วขายเร็วไปแล้ว
ถ้ามีแบบนี้จริงๆ นักลงทุนรายย่อยบ้านเราคงได้เล่น “เน๊ทเซท” กันอุตลุตสุดเหวี่ยงไปเลย!!